П Р Е Д Л О Г З А К О Н а

О ИЗМЕНАМА И ДОПУНАМА ЗАКОНА О ПОСТУПКУ УПИСА У КАТАСТАР НЕПОКРЕТНОСТИ И ВОДОВА

Члан 1.

У Закону о поступку уписа у катастар непокретности и водова („Службени гласник РС”, број 41/18), у члану 6. став 2. речи: „подаци о личности прописани законом који уређује државни премер и катастар” замењују се речима: „следећи подаци: име, име једног родитеља и презиме, адреса пребивалишта, односно боравишта и јединствени матични број грађана, а за странца уместо јединственог матичног броја грађана идентификациони број из важеће путне исправе коју је издао надлежни орган, односно за правно лице пословно име, адреса седишта и матични број, односно број уписа у регистар или евиденцију ако нема матични број, а за страно правно лице уместо матичног броја број уписа у регистар државе седишта и назив тог регистра”.

Члан 2.

У члану 7. став 5. речи: „на основу извода из матичне књиге венчаних” замењују се речима: „у случају постојања брака у моменту настанка исправе за упис, а на основу податка о тој чињеници унетог у исправу коју обвезник доставе доставља органу надлежном за послове државног премера и катастра ради уписа у катастар”, а после речи: „другог супружника” реч: „само” замењује се речима: „ако у исправи за упис нема података о постојању брака и супружнику или”.

После става 5. додају се нови ст. 6. и 7, који гласе:

„Податке о постојању брака, у складу са ставом 5. овог члана, обвезник доставе прибавља из матичне књиге венчаних, преко Сервисне магистрале органа, у складу са прописима којима се уређује електронска управа, односно на други законом прописан начин или из исправа које су му доставиле странке како би доказале да је у моменту настанка исправе за упис непокретности, односно сувласничког удела у непокретности, стање другачије од уписаног у матичне књиге венчаних.

Изузетно од става 5. овог члана заједничка својина по основу стицања у току трајања заједнице живота у браку не уписује се у катастар у случају стицања наслеђивањем и бестеретним правним послом.”

Досадашњи став 6. постаје став 8.

Члан 3.

У члану 15. став 1. тачка 16) речи: „више од 20 година” замењују се речима: „1. септембра 2014. године”.

У ставу 5. после речи: „тачка 16) овог члана” брише се запета и додају се речи: „уписује се по службеној дужности, а”.

Члан 4.

У члану 22. додаје се став 6, који гласи:

„Обвезник доставе из става 1. овог члана дужан је да у исправи коју саставља, потврђује или оверава, односно одлуци коју доноси, а која се у складу са овим чланом доставља Служби ради уписа у катастар, наведе следеће податке о лицима у односу на која је исправа основ за упис: име, име једног родитеља и презиме, адреса пребивалишта, односно боравишта и јединствени матични број грађана, а за странца уместо јединственог матичног броја грађана идентификациони број из важеће путне исправе коју је издао надлежни орган, односно за правно лице пословно име, адреса седишта и матични број, односно број уписа у регистар или евиденцију ако нема матични број, а за страно правно лице уместо матичног броја број уписа у регистар државе седишта и назив тог регистра.”

Члан 5.

У члану 48. став 4. после речи: „у катастру водова” додаје се запета и речи: „обавезним подацима који се уносе у те исправе”.

Члан 6.

У члану 57. додаје се став 5, који гласи:

„Изузетно од става 1. овог члана, одредба члана 15. став 1. тачка 16) овог закона примењиваће се и на поступке започете пре ступања на снагу овог закона.”

Члан 7.

Наслов изнад члана 60. мења се и гласи: „Повезивање путем е-шалтера и Сервисне магистрале органа”.

У члану 60. додају се ст. 6. и 7, који гласе:

„Завод је дужан да обвезницима доставе омогући преузимање података из катастра, који су им неопходни у поступку састављања, потврђивања или овере исправа, односно доношења одлука које достављају Служби у складу са овим законом, уз означење датума ажурирања тих података, преко Сервисне магистрале органа, у складу са прописима који уређују електронску управу, без плаћања таксе.

Подаци прибављени на начин из става 6. овог члана сматрају се поузданим и имају исту доказну снагу као оверени извод из катастра.”

Члан 8.

Овај закон ступа на снагу осмог дана од дана објављивања у „Службеном гласнику Републике Србије”.